Diari Oficial de la Generalitat Valenciana


Sumari del DOGV 6899, del 09-11-2012 (2012/10754)

RESOLUCIÓ de 19 d'octubre de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Infermeria de València i se'n disposa la publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6899

Data del DOGV
:   09-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10519


Data del document
:   19-10-2012

Organisme emissor
:   Conselleria de Justícia i Benestar Social

Tipus de document
:   Resolució

Correcció d'errades

Anàlisi jurídica

 Descriptors 

:   * València
    * col·legi professional

RESOLUCIÓ de 19 d'octubre de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Infermeria de València i se'n disposa la publicació en el Diari Oficial de la Comunitat Valenciana. [2012/10577]  
Vist l'expedient de modificació estatutària instruït a instàncies del Col·legi Oficial d'Infermeria de València, inscrit amb el número 67 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la seua modificació estatutària en l'esmentat Registre, d'acord amb els següents  
  
Fets  
  
Primer. Els Estatuts del Col·legi Oficial d'Infermeria de València van ser aprovats per la Resolució de 6 de març de 2006, de la directora general de Justícia, de la Conselleria de Justícia, Interior i Administracions Públiques (DOGV núm. 5231, de 31.03.2006).  
  
Segon. Juan José Tirado Darder, president del Col·legi Oficial d'Infermeria de València, va presentar en data 28 de febrer de 2012, una sol·licitud d'inscripció de la modificació dels Estatuts del Col·legi Oficial d'Infermeria d'Alacant en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Tercer. Per mitjà de l'ofici de 4 de juny de 2012, el Servici d'Entitats Jurídiques de la Conselleria de Justícia i Benestar Social, va formular observacions prèvies al control de legalitat en relació amb la modificació del text estatutari, va sol·licitar que s'esmenara la petició inicial i va concedir el termini d'un mes a este efecte.  
  
Quart. Amb data 18 de juny de 2012 va tindre entrada en el Registre de la Conselleria de Justícia i Benestar Social un escrit de Juan José Tirado Darder, en qualitat de president del Col·legi Oficial d'Infermeria de València, pel qual s'esmenava la seua sol·licitud inicial, i adjuntava el text de les modificacions.  
  
Quint. La modificació al text estatutari va ser aprovada per l'Assemblea General del col·legi en la sessió d'11 de gener de 2012, segons el certificat expedit el dia 14 de juny de 2012 pel secretari del col·legi, amb el vistiplau del president.  
  
Sext. La modificació estatutària la inscripció de la qual se sol·licita fa referència al canvi de redacció de l'article 3; en l'article 6, addició d'un nou apartat e); en l'article 7, la supressió de l'actual apartat n), canvi de redacció i redenominació dels apartats a), ll) i u), que passen a ser els apartats a), m) i w), respectivament, addició d'un nou apartat v) i redenominació dels apartats b), c), d), e), f), g), h), i), j), k), l), m), ñ), o), p), q), r), s) i t); en l'article 8, addició d'un apartat 4; en l'article 10, al canvi de redacció; en l'article 12, al canvi de redacció de l'apartat 2; en l'article 16, a la inclusió d'un apartat k); en l'article 17, a l'addició d'un apartat h); en l'article 20, al canvi de redacció de l'apartat 3; en l'article 27, al canvi de redacció dels apartats 10 i 15; en l'article 38, canvi de redacció; en l'article 53, canvi de redacció en l'apartat e); en l'article 56, a la inclusió d'un apartat g), i es manté el paràgraf final; en l'article 60, canvi de redacció en l'apartat 2; en l'article 64, l'addició d'un apartat 3; en el capítol V, renumeració d'este, que passa a ser el capítol IV titulat règim jurídic; en l'article 81, al canvi de redacció; a la introducció d'un nou capítol V, titulat Memòria anual, finestreta única i servici d'atenció a col·legiats, consumidors i usuaris; a la introducció d'un nou capítol VI, titulat Dels registres de professionals sanitaris i societats professionals, immediatament abans de l'article 85; a la introducció dels articles 85, 86, 87, 88, 89, 90, 91; en el títol IV, al canvi de redacció d'este, que passa a titular-se Ordenació de la professió; a l'eliminació de l'article 86 i renumeració dels articles següents, els quals són l'article 92, 93, 94 i 95; a la supressió de la disposició addicional primera; a la supressió de l'annex dels estatuts sobre el barem d'honoraris professionals, i a la renumeració de la disposició resultant, que passa a ser disposició addicional.   
  
  
La redacció de les modificacions esmentades és la següent:  
  
«Article 3  
La seu del Col·legi Oficial d'Infermeria de València es fixa a la ciutat de València, carrer de Polo y Peyrolón, número 59, baixos.  
  
Article 6  
e) La protecció dels interessos dels consumidors i usuaris dels servicis dels seus col·legiats.  
  
Article 7  
a) Ordenar l'activitat professional dels col·legiats, vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis, i conciliar els interessos dels seus col·legiats amb l'interés social i els drets dels consumidors i usuaris.  
b) Exercir la potestat disciplinària en l'orde professional i col·legial, sense perjuí de les competències del Consell Valencià de Col·legis Oficials d'Infermeria.  
c) Procurar l'harmonia i col·laboració entre els col·legiats, i impedir la competència deslleial entre ells.  
d) Exercir les accions que les lleis establisquen per a evitar l'intrusisme, sense perjuí de les actuacions d'inspecció i sanció a què estan obligades les administracions públiques.  
e) Intervindre en via de conciliació o arbitratge en els conflictes que per motius professionals se susciten entre col·legiats o en els que el Col·legi siga designat per a administrar l'arbitratge d'acord amb l'article 14.1.a de la Llei 60/2003, de 23 de desembre, d'Arbitratge.  
f) Organitzar cursos de formació i perfeccionament per als seus col·legiats, l'assistència del quals serà facultativa, i als col·lectius i les persones que es relacionen amb la protecció a la salut i l'assistència sanitària, com ara auxiliars d'infermeria, zeladors i altres, en qualitat de col·laboradors de la infermeria.  
g) Organitzar activitats i servicis comuns de caràcter professional, cultural, assistencial, de previsió i anàlegs, que siguen d'interés per als col·legiats.  
h) Promoure, crear, participar o col·laborar en l'establiment de qualsevol tipus d'associació, fundació, ONG, sempre que redunden en benefici de la professió.  
i) Exercir la representació i la defensa de la professió d'infermeria davant de l'Administració, institucions, tribunals, entitats i particulars, amb legitimació per a ser part en els litigis que afecten els interessos professionals.  
j) Participar en els òrgans consultius de l'Administració en matèria sanitària, quan aquella ho requerisca o així ho establisquen les disposicions aplicables.  
k) Exercir les funcions que li encomanen les administracions valencianes i col·laborar amb estes per mitjà de la realització d'estudis i informes, elaboració d'estadístiques i altres activitats relacionades amb les seues finalitats que puguen ser sol·licitades o que acorden formular per iniciativa pròpia.  
l) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.  
m) Aprovar els pressupostos i regular i fixar les quotes dels col·legiats, així com elaborar la memòria anual que serà publicada en la pàgina web del col·legi.  
n) Facilitar als tribunals de justícia la relació de col·legiats que per la seua preparació i experiència professional puguen ser requerits per a intervindre com a pèrits en assumptes judicials o proposar-los a instàncies de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.   
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
p) Encarregar-se del cobrament de les percepcions, remuneracions d'honoraris professionals amb caràcter general o a petició dels interessats, en els casos en què el col·legi tinga creats els servicis adequats i en les condicions que es determinen en els seus estatuts. I, en tot cas, cobrar els honoraris per la intervenció dels infermers en els espectacles taurins.  
q) Aprovar els seus estatuts i reglaments de règim interior.  
r) Prestar la millor atenció possible als col·legiats, inclosa l'obertura d'aquells mitjans informàtics o telemàtics que siguen necessaris, sempre que els pressupostos col·legials ho permeten, així com firmar compromisos institucionals amb aquelles entitats públiques i privades que oferisquen servicis als col·legiats.  
s) Establir els servicis comuns mínims d'interés per als col·legiats de caràcter professional, cultural, assistencial i de previsió, així com aquells altres anàlegs, i proveir al sosteniment econòmic per mitjà de les mesures necessàries i que puguen ser suportats econòmicament.  
  
t) Facilitar la solució de problemes de vivenda dels col·legiats, i a este efecte en podrà crear, i si no pot ser, participar o col·laborar amb associacions o entitats tendents a esta finalitat, sense ànim de lucre.  
u) Subscriure convenis amb entitats públiques i privades de tota índole, a fi d'aconseguir avantatges i incentius per als membres del col·legi, tant a nivell professional com particular.  
v) Atendre les sol·licituds d'informació sobre els seus col·legiats i sobre les sancions fermes que se'ls imposen, així com les peticions d'inspecció o investigació que li formule qualsevol autoritat competent d'un estat membre de la Unió Europea, en els termes que preveu la Llei 17/2009, de 23 de novembre, sobre el lliure accés a les activitats de servici i el seu exercici, en particular aquelles que estiguen referides a informació o realització de controls, inspeccions i investigacions, sempre que estiguen degudament motivades i asseguren que la informació obtinguda serà usada, únicament i exclusivament, per a la finalitat per la qual se sol·licita.  
w) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent, així com les que redunden en la protecció dels interessos dels consumidors i usuaris dels servicis dels seus col·legiats.  
  
Article 8  
4. L'exercici professional en forma societària es regirà pel que preveu la llei.  
  
Article 10  
1. Per a adquirir la condició de col·legiat serà necessari presentar una sol·licitud dirigida al president de la Junta de Govern, a la qual s'ha adjuntar la documentació següent:  
a) Certificat de naixement o document nacional d'identitat.  
b) Títol professional original o testimoni notarial d'este.  
En el cas que no s'haja rebut encara el títol professional, la Junta de Govern podrà concedir una col·legiació provisional, sempre que l'interessat presente el certificat acadèmic acreditatiu d'haver finalitzat els estudis i el resguard que justifique que té pagats els drets d'expedició del títol corresponent, el qual tindrà obligació de presentar en el col·legi per al seu registre, quan li siga facilitat.  
c) Rebut acreditatiu d'haver pagat la quota d'incorporació que no podrà superar, en cap cas, els costos associats a la tramitació de la inscripció.  
2. La tramitació de la sol·licitud de col·legiació podrà efectuar-se per via telemàtica i a distància a través de la finestreta única que s'instaura en el Col·legi Oficial d'Infermeria de València.  
3. En els supòsits d'exercici professional en l'àmbit territorial de la província de València per col·legiats procedents d'àmbits territorials distints, el Col·legi Oficial d'Infermeria de València establirà els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de servicis i el seu exercici, amb la finalitat d'exercir les competències d'ordenació i potestat disciplinària que li correspon en benefici dels consumidors i usuaris.  
  
El Col·legi Oficial d'Infermeria de València no podrà exigir als professionals procedents d'àmbits territorials distints, cap comunicació ni habilitació, ni el pagament de contraprestacions econòmiques diferents d'aquelles que exigisca habitualment als seus col·legiats per la prestació dels servicis de què siguen beneficiaris i que no es troben coberts per la quota col·legial.  
  
Article 12  
2. Si la Junta de Govern acorda denegar la col·legiació, ho comunicarà a l'interessat, per escrit o per mitjà de mitjans telemàtics, dins dels 10 dies següents a la data de l'acord, amb expressió dels fonaments d'este i els recursos de què és susceptible.  
  
Article 16  
k) Accedir en tot moment a les dades de caràcter personal que figuren incorporades en els registres del Col·legi Oficial d'Infermeria de València, així com sol·licitar la seua rectificació, modificació o cancel·lació, quan siga procedent.  
  
Article 17  
h) Comunicar al col·legi qualsevol altra variació que afecte les dades incorporades en els registres del Col·legi Oficial d'Infermeria de València.  
  
Article 20  
3. La convocatòria la farà la Secretaria, amb manament previ del president. Es publicarà al tauler d'anuncis, s'anunciarà en el web oficial del Col·legi Oficial d'Infermeria de València i es notificarà per escrit a tots els col·legiats amb, almenys, 15 dies naturals d'antelació, amb expressió del lloc, del dia i de l'hora en què ha de celebrar-se, en primera i segona convocatòria.  
  
Article 27  
10. La confecció i proposta a l'Assemblea General del projecte de pressupostos d'ingressos i gastos, així com elaborar la memòria anual per a la seua publicació en la pàgina web del col·legi.  
15. Emetre informes sobre honoraris aplicables quan els tribunals de justícia demanen el seu dictamen amb subjecció al que disposa la llei o quan ho sol·liciten els col·legiats.  
  
Article 38  
c) Els col·legiats als quals s'haja imposat sanció disciplinària per falta greu o molt greu, quan no s'haja extingit la responsabilitat disciplinària.  
  
Article 53  
e) Inassistència injustificada a tres sessions consecutives o cinc alternes de la Junta de Govern dins del mateix any.  
  
Article 56  
g) La direcció, impuls i supervisió dels registres del Col·legi Oficial d'Infermeria de València que fa referència el capítol VII del títol III d'estos Estatuts.  
El càrrec de secretari serà retribuït amb l'assignació que acorde la Junta de Govern que haurà de figurar en les corresponents partides pressupostàries.  
  
Article 60  
2. S'imposarà un recàrrec del 20% en concepte de mora als rebuts corresponents a les quotes col·legials que resulten impagades. Amb esta finalitat, per a aplicar eixe recàrrec, el col·legiat ha de deure o tindre al descobert dos o més rebuts i que el col·legi li haja notificat, o intentat notificar de forma fefaent, en el domicili en el qual el col·legiat figure en els arxius col·legials, el descobert en el pagament de les quotes col·legials.  
  
Article 64  
3. Les sancions imposades als professionals d'infermeria que exercisquen en l'àmbit territorial de la província de València i siguen procedents d'àmbits territorials distints, produiran efectes en tot el territori nacional.  
  
  
  
Capítol IV. Règim jurídic  
  
Article 81  
1. Els actes dictats per l'Assemblea General i la Junta de Govern són immediatament executius, es presumixen vàlids i produïxen efectes des de l'adopció, llevat que hagen de ser notificats individualment a un col·legiat o grup de col·legiats per afectar els seus drets i interessos individuals, d'acord amb la legislació de procediment administratiu. La interposició del recurs no suspendrà l'execució de l'acte impugnat, excepte quan així ho acorde el Consell Valencià de Col·legis Oficials d'Infermeria, si així ho preveuen els seus estatuts, en el cas que l'esmentada execució puga causar perjuís d'impossible o difícil reparació.  
  
2. Els acords, decisions i recomanacions dels òrgans de govern del Col·legi Oficial d'Infermeria de València observaran els límits de la Llei 15/2007, de 3 de juliol, de Defensa de la Competència.  
  
Capítol V. Memòria anual, finestreta única i servici d'atenció a col·legiats, consumidors i usuaris  
  
Article 82  
1. El Col·legi Oficial d'Infermeria de València elaborarà una memòria anual la qual ha de contindre, almenys, la informació següent:  
a) Informe anual de gestió econòmica, incloent-hi els gastos de personal suficientment desglossats, i amb especificació de les retribucions dels membres de la Junta de Govern quant al seu càrrec.  
b) Import de les quotes aplicables desglossades per conceptes i pel tipus de servici, així com les normes per al seu càlcul i aplicació.  
c) Informació relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què fan referència, de la seua tramitació i de la sanció imposada, si és el cas, respectant la legislació en matèria de protecció de dades de caràcter personal.  
d) Informació relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, respectant, en tot cas, la legislació en matèria de protecció de dades de caràcter personal.  
e) Els canvis produïts en el contingut dels seus codis deontològics, en cas de disposar-ne.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
2. La memòria anual, elaborada per la Junta de Govern, ha de fer-se pública a través de la pàgina web oficial del col·legi en el primer semestre de cada any.  
  
Article 83  
1. El Col·legi Oficial d'Infermeria de València disposarà d'una pàgina web oficial perquè, a través de la finestreta única prevista en la Llei 17/2009, de 23 de novembre, els professionals puguen realitzar tots els tràmits necessaris per a la col·legiació, el seu exercici i la baixa en el col·legi, a través d'un únic punt, per via electrònica i a distància.  
La finestreta única del Col·legi Oficial d'Infermeria València prestarà als professionals d'infermeria de València de forma gratuïta, com a mínim, els servicis següents:  
a) Obtenir tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinga la consideració d'interessat i rebre la notificació dels actes de tràmit preceptius i la resolució d'estos pel col·legi, inclosa la notificació dels expedients disciplinaris quan no fóra possible per altres mitjans realitzar esta notificació.  
d) Convocar els col·legiats a les juntes generals ordinàries i extraordinàries i assabentar-los de l'activitat pública i privada del col·legi.  
  
2. Per a la millor defensa dels drets dels consumidors i usuaris a través de la finestreta única, el Col·legi Oficial d'Infermeria de València oferirà la informació de forma gratuïta següent:  
a) L'accés al Registre de Col·legiats, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
b) L'accés al Registre de Societats Professionals, amb el contingut descrit en l'article 8 de la Llei 2/2007, de 15 de març, de Societats Professionals.  
c) Les vies de reclamació i els recursos que poden interposar-se en cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris a les quals els destinataris dels servicis professionals poden dirigir-se per a obtindre assistència.  
e) El contingut del Codi Deontològic d'Infermeria.  
  
Article 84  
1. El Col·legi Oficial d'Infermeria de València comptarà amb un servici d'atenció als col·legiats, consumidors i usuaris, amb les funcions següents:  
a) Atendre i resoldre les queixes o reclamacions presentades pels col·legiats.  
b) Tramitar i resoldre les queixes i reclamacions referides a l'activitat col·legial o professional dels col·legiats que presente qualsevol consumidor o usuari que contracte els servicis professionals, així com associacions i organitzacions de consumidors i usuaris en representació o en defensa dels seus interessos.  
2. El Col·legi Oficial d'Infermeria de València, a través del Servici d'Atenció als Col·legiats, Consumidors i Usuaris, resoldrà la queixa o reclamació, segons siga procedent, i informarà sobre el sistema extrajudicial de resolució de conflictes, i remetrà l'expedient als òrgans col·legials competents per a instruir els oportuns expedients informàtics o disciplinaris, i procedirà a l'arxivament o adoptarà qualsevol altra decisió d'acord amb dret.  
3. Les queixes, suggeriments i reclamacions que es tramiten davant d'este servici podran formular-se per escrit o per via electrònica i a distància a través de la finestreta única a què fa referència l'article anterior.   
  
Capítol VI. Dels registres de professionals sanitaris i societats professionals  
  
Article 85  
1. Es crea el Registre de Professionals Sanitaris del Col·legi Oficial d'Infermeria de València, de conformitat amb el que establix el Decret 25/2009, de 13 febrer, del Consell de la Generalitat.   
2. En este Registre s'inscriuran, necessàriament, tots els professionals sanitaris pertanyents al Col·legi Oficial d'Infermeria de València, siga quina siga la data d'inici del seu exercici professional, en els termes establits en l'article 3 del Decret 25/2009.  
3. Respectant els principis de confidencialitat de les dades personals contingudes en la normativa d'aplicació, el Registre de Professionals Sanitaris del Col·legi Oficial d'Infermeria de València permetrà conéixer el nom, titulació, especialitat i lloc d'exercici professional dels inscrits en este, a fi de garantir als consumidors i usuaris la millor elecció dels infermers pels quals desitgen ser atesos.  
  
4. El Registre de Professionals Sanitaris del Col·legi Oficial d'Infermeria de València mantindrà actualitzades les dades abans ressenyades.  
  
Article 86  
El Registre de Professionals Sanitaris del Col·legi Oficial d'Infermeria de València es desenrotllarà en suport digital per mitjà d'aplicacions informàtiques que permeten la sincronització amb el Registre de Professionals Sanitaris de la Comunitat Valenciana.  
  
Article 87  
1. Correspon a la Secretaria del Col·legi Oficial d'Infermeria de València la verificació de les dades registrals amb caràcter previ a la seua incorporació al Registre de Professionals Sanitaris, així com la responsabilitat derivada d'anotacions o modificacions fraudulentes d'estes.  
2. En el Registre de Professionals Sanitaris del Col·legi Oficial d'Infermeria de València no podrà figurar cap dada relativa a ideologia, creences, raça, sexe o religió dels infermers/es inscrits.  
  
3. El Registre de Professionals Sanitaris del Col·legi Oficial d'Infermeria de València estarà sotmés al que establix el Llei 15/1999, de 13 de desembre, Orgànica de Protecció de Dades de Caràcter Personal.  
  
  
Article 88  
1. Es constituïx el Registre de Societats Professionals del Col·legi Oficial d'Infermeria de València, que es regularà pel que preveu la Llei 2/2007, de 15 de març, de Societats Professionals, i estos estatuts.  
  
2. L'administració del Registre de Societats Professionals del Col·legi Oficial d'Infermeria de València es realitzarà sota la direcció i supervisió de la Secretaria del col·legi.  
  
Article 89  
1. S'inscriuran en el Registre de Societats Professionals del Col·legi Oficial d'Infermeria de València les societats professionals que exercisquen activitats professionals constitutives del seu objecte social en les quals formen part infermers que pertanguen al Col·legi Oficial d'Infermeria de València.  
2. Igualment, hauran de ser objecte d'inscripció obligatòria en el Registre de Societats Professionals del Col·legi Oficial d'Infermeria de València les societats multidisciplinàries a què fa referència l'article 3 de la Llei 2/2007, de 15 de març, quan la seua activitat o objecte social afecte l'exercici de la professió d'infermeria.  
3. En tot cas, les societats professionals inscrites en el Registre de Societats Professionals del Col·legi Oficial d'Infermeria de València i els infermers que actuen en el seu si, exerciran l'activitat professional que constituïsca l'objecte social amb subjecció al règim deontològic i disciplinari previst en la legislació vigent i en estos estatuts, i el col·legi podrà exercir sobre aquelles les competències que li atorga l'ordenament jurídic sobre els professionals col·legiats.  
  
  
Article 90  
1. En la inscripció en el Registre de Societats Professionals del Col·legi Oficial d'Infermeria de València es faran constar les mencions exigides per la normativa vigent per a la inscripció de la forma societària de què es tracte i, en especial, les següents:  
a) Denominació o raó social i domicili de la societat.  
b) Data i ressenya identificativa de l'escriptura pública de constitució i el notari que l'autoritza, i duració de la societat en el cas que s'haja constituït per un temps determinat.  
c) Data d'inscripció en el Registre Mercantil.  
d) L'activitat o activitats professionals que constituïxen l'objecte social.  
e) Identificació dels socis professionals i no professionals i, en relació amb aquells, número de col·legiat i col·legi professional de pertinença.  
f) Identificació de les persones que s'encarreguen de l'administració i representació de la societat, amb expressió de la condició de soci professional o no de cada una d'elles.  
2. Qualsevol canvi de socis i administradors, així com qualsevol modificació del contracte social, haurà de ser igualment objecte d'inscripció en el Registre de Societats Professionals del Col·legi Oficial d'Infermeria de València.  
3. Els socis professionals podran accedir en tot moment a les dades de caràcter personal que figuren incorporades al Registre de Societats Professionals del Col·legi Oficial d'Infermeria de València, així com sol·licitar-ne la rectificació, modificació o cancel·lació, quan siga procedent.  
  
Article 91  
Als efectes previstos en l'article 8.5 de la Llei 2/2007, de 15 de març, de Societats Professionals, el Col·legi Oficial d'Infermeria de València remetrà anualment al Ministeri de Justícia i a la Conselleria de Justícia de la Generalitat Valenciana les inscripcions practicades en el Registre de Societats Professionals del Col·legi Oficial d'Infermeria de València.   
  
  
Títol IV. Ordenació de la professió  
  
Article 92  
1. D'acord amb el que preveu l'article 36, de la Constitució, la llei regularà l'exercici de la professió d'infermeria i les activitats per a l'exercici de les quals és obligatòria la col·legiació. Sense perjuí d'això, es considera que l'exercici de la professió d'infermeria comprén, a títol enunciatiu, el desenrotllament de funcions assistencials, investigadores, de gestió i de docència, per a la pràctica de les quals, conjunta o separada, en qualsevol àmbit o forma jurídica pública o privada de prestació de servicis professionals en què es duguen a terme, és requisit indispensable trobar-se incorporat al Col·legi d'Infermeria de València.  
2. Els infermers, una vegada complits els requisits establits en l'ordenament jurídic aplicable i en estos estatuts, tindran la plenitud d'atribucions i facultats en l'exercici de la seua professió que la normativa vigent els conferisca, siga quin siga el títol jurídic en virtut del qual presten els seus servicis.   
  
Article 93  
1. Els servicis d'infermeria tenen com a missió prestar atenció de salut als individus, les famílies i les comunitats en totes les etapes del cicle vital i en els seus processos de desenrotllament.  
Les intervencions d'infermeria estan basades en principis científics, humanístics i ètics, fonamentats en el respecte a la vida i a la dignitat humana.  
2. D'acord amb el que preveu la Constitució i la legislació sobre col·legis professionals, d'acord amb la legislació específica sobre obtenció, expedició i homologació de títols acadèmics i professionals, així com dels seus efectes acadèmics i habilitants, l'infermer generalista, amb independència de la seua especialització, és el professional legalment habilitat, responsable dels seus actes professionals d'infermer que ha adquirit els coneixements i aptituds suficients sobre el ser humà, els seus òrgans, les seues funcions biopsicosocials en estat de benestar i de malaltia, el mètode científic aplicable, les seues formes de mesurar-lo, valorar-lo i avaluar els fets científicament provats, així com l'anàlisi dels resultats obtinguts, i s'auxilia per a això dels mitjans i recursos clínics i tecnològics adequats, amb vista a detectar les necessitats, desequilibris i alteracions del ser humà, referit a la prevenció de la malaltia, recuperació de la salut i la seua rehabilitació, reinserció social i/o ajuda a una mort digna.  
  
Article 94  
1. Les funcions de l'infermer deriven directament de la missió de la infermeria en la societat, es duen a terme de conformitat amb el codi deontològic de la infermeria, d'acord amb els criteris de qualitat i excel·lència professional, i es mantenen constants independentment del lloc o del moment en què són prestades les atencions d'infermeria, l'estat de salut de l'individu o del grup que serà atés o dels recursos disponibles.  
  
2. Incumbix a la professió d'infermeria la responsabilitat de proporcionar de forma individual o, si és el cas, de forma coordinada dins d'un equip de salut, les atencions pròpies de la seua competència a l'individu, a la família i a la comunitat, de manera directa, contínua, integral i individualitzada, per mitjà d'una formació i una pràctica basada en principis d'equitat, accessibilitat, cobertura i sostenibilitat de l'atenció.  
3. Les atencions d'infermeria comprenen l'ajuda prestada per l'infermer en l'àmbit de la seua competència professional a persones, malaltes o sanes, i a comunitats, en l'execució de les activitats que contribuïsquen al manteniment, promoció i restabliment de la salut, prevenció de les malalties i accidents, així com assistència, rehabilitació i reinserció social en estos supòsits i/o ajuda a una mort digna.  
  
  
Article 95  
1. L'exercici liberal de la professió d'infermeria es realitzarà en règim de lliure competència i estarà subjecte, quant a l'oferta de servicis i fixació de la seua remuneració, a la Llei sobre Defensa de la Competència i a la Llei sobre Competència Deslleial.  
2. Els acords, decisions i recomanacions dels col·legis amb transcendència econòmica observaran inexcusablement els límits de l'article 1 de l'esmentada Llei de Defensa de la Competència.  
  
DISPOSICIÓ ADDICIONAL  
  
1a. A fi d'incentivar i controlar la qualitat assistencial, i atesa la formació continuada desenrotllada pel Col·legi d'Infermeria de València, este impulsarà les mesures tendents a aconseguir que l'Administració reconega en l'àmbit de barems i puntuació en el processos de convocatòries públiques els anys de pertinença al Col·legi d'Infermeria de València.   
2a. El Col·legi d'Infermeria de València crearà una borsa de treball a la qual podran subscriure's aquells col·legiats que ho desitgen amb l'objecte de facilitar la contractació dels seus membres per centres o institucions privats, tot això sense perjuí de les llistes d'ocupació temporal d'institucions sanitàries constituïdes per la Conselleria de Sanitat i regulades per l'Orde de 27 de maig de 2004».  
  
Fonaments de dret  
  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana, i per estos estatuts del col·legi.  
  
Segon. L'expedient l'ha tramitat el Servici d'Entitats Jurídiques competent, adscrit a la Direcció General de Justícia de la Conselleria de Justícia i Administracions Públiques, perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació estatutària del Col·legi Oficial d'Infermeria de València en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 19 d'octubre de 2012.- El director general de Justícia: Julián Ángel González Sánchez.